Title: ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร (ฉบับที่ 100)

ประกาศกรุงเทพมหานคร
เรื่อง
การแบ่งส่วนราชการภายในหน่วยงานและการกำหนดอำนาจหน้าที่
ของส่วนราชการกรุงเทพมหานคร
(ฉบับที่ ๑๐๐)[๑]

โดยที่คณะกรรมการข้าราชการกรุงเทพมหานครและบุคลากรกรุงเทพมหานครได้มีมติในการประชุมครั้งที่ ๑/๒๕๖๑ เมื่อวันที่ ๑๘ มกราคม ๒๕๖๑ เห็นชอบปรับปรุงโครงสร้างการแบ่งส่วนราชการการกำหนดอำนาจหน้าที่
และกรอบอัตรากำลังของกองการเจ้าหน้าที่ และกองประชาสัมพันธ์สังกัดสำนักปลัดกรุงเทพมหานคร
เพื่อให้มีความเหมาะสมกับภารกิจที่รับผิดชอบ

อาศัยอำนาจตามความในมาตรา ๖๐
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
จึงให้ยกเลิกความในข้อ ๕ (๓) และ (๗) แห่งประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร ลงวันที่ ๓๑ ตุลาคม ๒๕๒๘
ซึ่งแก้ไขเพิ่มเติมโดยประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๕๗) ลงวันที่ ๑ เมษายน ๒๕๔๘ และให้ใช้ความต่อไปนี้แทน
(๓) สำนักงานการเจ้าหน้าที่
มีอำนาจหน้าที่เกี่ยวกับ
๑. การบริหารทรัพยากรบุคคลของกรุงเทพมหานครที่อยู่ในอำนาจของปลัดกรุงเทพมหานครและผู้ว่าราชการกรุงเทพมหานคร
๒. งานทางด้านวินัยและคดีบุคคล
๓. งานสวัสดิการและประโยชน์เกื้อกูลอื่นของข้าราชการและลูกจ้างกรุงเทพมหานคร
๔.
การบริหารทรัพยากรบุคคลของลูกจ้างกรุงเทพมหานครให้เป็นไปตามมาตรฐานที่ ก.ก. กำหนด
๕. ปฏิบัติหน้าที่อื่นที่เกี่ยวข้องหรือได้รับมอบหมาย
(๗) สำนักงานประชาสัมพันธ์
มีอำนาจหน้าที่เกี่ยวกับ
๑. จัดทำแผนยุทธศาสตร์การประชาสัมพันธ์ของกรุงเทพมหานคร
และติดตามประเมินผล
๒. วางแผนและพัฒนากลยุทธ์การสื่อสารการประชาสัมพันธ์ของกรุงเทพมหานคร
๓. เผยแพร่ข้อมูลข่าวสารของกรุงเทพมหานครผ่านสื่อช่องทางต่าง
ๆ
๔. ออกแบบ ผลิตสื่อประชาสัมพันธ์ พัฒนาเนื้อหา รูปแบบ
ช่องทางและวิธีการนำเสนอสื่อและกิจกรรมประชาสัมพันธ์ต่าง ๆ ของกรุงเทพมหานคร
๕. ติดตาม ตรวจสอบสถานการณ์ วิเคราะห์
และบริหารจัดการประเด็นที่มีผลกระทบต่อภาพลักษณ์ของกรุงเทพมหานคร
๖. บริหารจัดการศูนย์ข้อมูลข่าวสารเพื่อการประชาสัมพันธ์
เสริมสร้างภาพลักษณ์ของกรุงเทพมหานคร
๗. พัฒนาบุคลากรด้านการประชาสัมพันธ์ของกรุงเทพมหานครและผู้เกี่ยวข้อง
๘. ให้คำปรึกษาและข้อเสนอแนะด้านการประชาสัมพันธ์แก่ผู้บริหาร
และหน่วยงานต่าง ๆ ของกรุงเทพมหานคร
๙. ปฏิบัติหน้าที่อื่นที่เกี่ยวข้องหรือได้รับมอบหมาย

ทั้งนี้ ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๒๐ กุมภาพันธ์ พ.ศ. ๒๕๖๑
พลตำรวจเอก อัศวิน  ขวัญเมือง
ผู้ว่าราชการกรุงเทพมหานคร

พัชรภรณ์/จัดทำ
๔
พฤษภาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๔๔ ง/หน้า ๒๗/๒๘ กุมภาพันธ์ ๒๕๖๑